Brixi, Otto, poslanec NR SR (2014-07-01):
Ďakujem pekne, pán predsedajúci. Ctené kolegyne, kolegovia, ja sa iba okrajom chcem dotknúť k tomu, čo povedala pani kolegyňa Mezenská, keďže tu nebola, faktickú poznámku som nemal uplatniť voči komu. Na úvod by som chcel povedať, že ja si teda veľmi vážim ten jej pozmeňujúci návrh, ktorý mal isté odborné ratio, ale nemôžem ho podporiť z toho dôvodu, že sa mi dostal na stôl teraz a my sme s kolegom Martvoňom minulý týždeň zvolali stretnutie všetkých poslancov, všetkých poslaneckých klubov za účelom vyjasnenia si presne odborných pozícií. Táto pozvánka išla v stredu, išla v štvrtok, išla na poslanecké kluby a stretnutie bolo ráno v piatok o deviatej. Na toto stretnutie sa dostavil, prosím, jeden poslanec, a to bol pán kolega Přidal. Takže nemôžem sa baviť o tak rozsiahlom pozmeňujúcom návrhu, aký vzniesla pani poslankyňa Mezenská, lebo absolútne nepoznám jeho ani obsah, ani nadväznosť, zasahuje do tak vážnych spotrebiteľských a obchodnoprávnych vecí, že jednoducho milerád by som, ale nemám vedomosť o tom, aký môže mať tento pozmeňujúci návrh dopad, a nie som schopný ho teraz do hlasovania posúdiť, keďže tento návrh sme riešili s veľkým množstvom subjektov tretieho sektoru aj ministerstva financií a pokiaľ nemám od nich stanovisko, ja do takýchto vecí asi ísť nemôžem. Čo sa týka zverejňovania neplatičov, ja už som sa vyjadril v úvodnom slove, pani kolegyňa Mezenská, že my sme zverejňovanie neplatičov aj z dôvodu zachovania nejakej sociálnej a ekonomickej integrity jednotlivca vypustili, keďže to vyvolávalo pomerne, pomerne silné emócie, a ja si uvedomujem, že nie každý v tejto krajine má, nespláca, nespláca samotné príspevky do fondu opráv z objektívneho dôvodu. Len v krátkosti, čo sa týka, čo sa týka samotných, odstraňovania opráv, ktoré ste namietali, ja si nemyslím, že môže dôjsť k akémukoľvek zneužívaniu peňazí, lebo všetky tieto veci už dnes, i rozsah, i povinnosti správcu upravuje samotná zmluva o správe bytového domu a každý exaktný úkon – či už správcu, alebo spoločenstva – musí byť schvaľovaný samotnými vlastníkmi bytov. Ja by som chcel povedať na margo tých emócií, ktoré tu boli, že tento zákon, akokoľvek sa na to budete dívať, je zákon, ktorý má jednu jedinú snahu, a to je pomôcť ľuďom. Ja nespochybňujem to, že tu mohla vyvstať nejaká emócia aj v dôsledku toho, čo hovoril pán poslanec Martvoň, a teraz sa nechcem dotknúť nikoho konkrétneho, lebo je faktom, že asi sa ten zákon dotkne niektorých developerských spoločností, ktoré dnes pomerne nadivoko na Slovensku v tejto, v tomto segmente podnikali, ale napriek tomu všetkému si myslím, že ten zákon je o ľuďoch, je pre ľudí, a pripúšťam, že nepojednáva o tak možno širokom diapazóne tých problémov, ktoré v súvislosti s vlastníctvom bytov na Slovensku sú, ale to ani nebol záujem predkladateľa, ktorý už beztak rozšíril z tej pôvodnej verzie, ktorá tu bola minulý rok v lete, na tú verziu, v ktorej sme dnes. Takže pokiaľ bude z vašej strany záujem, ja milerád, hovorím za seba, môžme tento zákon kedykoľvek, čo sa týka ďalších vecí, otvoriť, ale, poprosím, po širokej diskusii, keďže sa to týka, tak ako povedal pán poslanec Hlina, skutočne veľkého množstva ľudí a je veľmi ťažké povedať na jednom prípade, akú môže mať samotnú formu a dopad ktorékoľvek ustanovenie zmeny tohto zákona. Ďakujem pekne.